钦定古今图书集成/理学汇编/学行典/第186卷 > 刘易从
## 钦定古今图书集成/理学汇编/学行典/第186卷 > 刘易从

按《大唐新语》：“刘审礼为工部尚书。仪凤中，吐蕃将入
寇，审礼率兵十八万，与吐蕃将譣钦陵战于青海，王
师败绩，审礼没焉。审礼诸子诣阙，自请入吐蕃以赎
其父，诏许之。次子岐州司兵易从投蕃中省父。比至，
审礼已卒，易从昼夜泣血，吐蕃哀其至性，还其父尸。
易从徒跣万里，护榇以归，葬于彭城故茔。朝廷嘉之”，
赠审礼工部尚书，谥曰僖。审礼，刑部尚书德威之子
也。少丧母，为祖母元氏所养。元氏有疾，审礼亲尝药
膳，及事继母，亦以孝闻。与再从弟同居，家无异爨，阖
门二百馀口，人无闲言。易从后为彭城长史，为周兴
所陷，系于彭城狱。将就刑，百姓荷其仁恩，痛其诬枉，
竞解衣投于地，曰：“为长史祈福。”有司平准，直十馀万。

信，为首领所保，匡救获免。